ทองปิดพุ่ง 12 ดอลล์
สัญญาทองคำตลาดนิวยอร์กปิดพุ่งขึ้น นักลงทุนกังวลเกี่ยวกับภาวะหน้าผาการคลัง (fiscal cliff) ของสหรัฐ
9 พ.ย. 2555

สัญญาทองคำตลาดนิวยอร์กปิดพุ่งขึ้น นักลงทุนกังวลเกี่ยวกับภาวะหน้าผาการคลัง (fiscal cliff) ของสหรัฐ
สัญญาทองคำตลาด COMEX (Commodity Exchange) ส่งมอบเดือนธ.ค.พุ่งขึ้น 12 ดอลลาร์ หรือ 0.7% ปิดที่ 1,726 ดอลลาร์/ออนซ์ หลังจากเคลื่อนตัวในช่วง 1726.0 - 1714.8 ดอลลาร์
นักลงทุนเข้าซื้อทองคำซึ่งเป็นสินทรัพย์ที่ปลอดภัย อันเนื่องมาจากความวิตกกังวลที่ว่าสหรัฐอาจจะไม่สามารถหลีกเลี่ยงปัญหาภาวะหน้าผาการคลัง หรือภาวะที่มาตรการปรับขึ้นภาษีและปรับลดงบรายจ่ายขนาด 6 แสนล้านดอลลาร์ของรัฐบาลสหรัฐจะเริ่มมีผลบังคับใช้ในต้นปีหน้า หากทำเนียบขาวไม่สามารถตกลงกับสภาคองเกรสได้
นอกจากนี้ สัญญาทองคำยังได้แรงหนุนจากการคาดการณ์ที่ว่า ธนาคารกลางสหรัฐ (เฟด) อาจจะใช้มาตรการผ่อนคลายเชิงปริมาณเพิ่มเติม หลังจากมีการประเมินว่าภาวะหน้าผาการคลังของสหรัฐจะส่งผลกระทบต่อการขยายตัวทางเศรษฐกิจ โดยสำนักงบประมาณแห่งสภาคองเกรสสหรัฐ (CBO) คาดว่า เศรษฐกิจสหรัฐจะหดตัวลง 0.5% ในปีหน้า หากสภาคองเกรสไม่สามารถแก้ไขปัญหาภาวะหน้าผาการคลังได้